CELEX: 62022CN0181
Language: el
Date: 2022-03-09 00:00:00
Title: Υπόθεση C-181/22 P: Αναίρεση που άσκησε στις 9 Μαρτίου 2022 η Nemea Bank plc κατά της διατάξεως που εξέδωσε το Γενικό Δικαστήριο (ένατο πενταμελές τμήμα) στις 20 Δεκεμβρίου 2021 στην υπόθεση T-321/17, Niemelä κ.λπ. κατά ΕΚΤ

20.6.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 237/30
            
         
      Αναίρεση που άσκησε στις 9 Μαρτίου 2022 η Nemea Bank plc κατά της διατάξεως που εξέδωσε το Γενικό Δικαστήριο (ένατο πενταμελές τμήμα) στις 20 Δεκεμβρίου 2021 στην υπόθεση T-321/17, Niemelä κ.λπ. κατά ΕΚΤ
      (Υπόθεση C-181/22 P)
      (2022/C 237/39)
      Γλώσσα διαδικασίας: η αγγλική
      
         Διάδικοι
      
      
         Αναιρεσείουσα: Nemea Bank plc (εκπρόσωπος: A. Meriläinen, asianajaja)
      
         Λοιποί διάδικοι στην αναιρετική διαδικασία: Heikki Niemelä, Mika Lehto, Nemea plc, Nevestor SA, Ευρωπαϊκή Κεντρική Τράπεζα, Ευρωπαϊκή Επιτροπή
      
         Αιτήματα
      
      Η αναιρεσείουσα ζητεί από το Δικαστήριο:
      
                  —
               
               
                  να αναιρέσει την αναιρεσιβαλλόμενη διάταξη·
               
            
                  —
               
               
                  να αναπέμψει την υπόθεση στο Γενικό Δικαστήριο ώστε αυτό να αποφανθεί ορθώς, αλλά σε δικαστικό σχηματισμό με εντελώς διαφορετική σύνθεση, δοθέντος ότι το τμήμα που εξέδωσε την αναιρεσιβαλλόμενη διάταξη τήρησε προκατειλημμένη στάση εις βάρος της αναιρεσείουσας και δεν επέδειξε σεβασμό προς τα θεμελιώδη δικαιώματά της, και
               
            
                  —
               
               
                  να καταδικάσει την ΕΚΤ στα δικαστικά έξοδα.
               
            
         Λόγοι αναιρέσεως και κύρια επιχειρήματα
      
      Πρώτος λόγος αναιρέσεως: το Γενικό Δικαστήριο υπέπεσε σε πλάνη περί το δίκαιο καθόσον έκρινε ότι παρέλκει η έκδοση απόφασης στην υπόθεση T-321/17, εσφαλμένως δεν έλαβε υπόψη ότι το προβαλλόμενο ex tunc αποτέλεσμα της απόφασης της ΕΚΤ, της 30ής Ιουνίου 2017, συνιστά παράβαση του άρθρου 263 ΣΛΕΕ και εσφαλμένως έκρινε ότι η αναιρεσείουσα δεν έχει έννομο συμφέρον για την ακύρωση της απόφασης της ΕΚΤ περί ανάκλησης άδειας, της 23ης Μαρτίου 2017.
      Δεύτερος λόγος αναιρέσεως: το Γενικό Δικαστήριο υπέπεσε σε πλάνη περί το δίκαιο όσον αφορά πλείονες παραβάσεις ουσιώδους τύπου.
      Τρίτος λόγος αναιρέσεως: το Γενικό Δικαστήριο δεν έλαβε υπόψη την προσβολή των απορρεόντων από το άρθρο 47 του Χάρτη δικαιωμάτων της αναιρεσείουσας πριν από την έναρξη της διαδικασίας ούτε τη συνεχιζόμενη μη αποτελεσματική εκπροσώπησή της κατά τη διάρκεια της ένδικης διαδικασίας.
      Τέταρτος λόγος αναιρέσεως: το Γενικό Δικαστήριο δεν έλαβε υπόψη την προσβολή των απορρεόντων από το άρθρο 41 του Χάρτη δικαιωμάτων της αναιρεσείουσας, κρίνοντας ως απαράδεκτο το αίτημα αποζημιώσεως.
      Πέμπτος λόγος αναιρέσεως: το Γενικό Δικαστήριο υπέπεσε σε πλάνη περί το δίκαιο καθόσον δεν σεβάστηκε τα απορρέοντα από το άρθρο 340 ΣΛΕΕ δικαιώματα της αναιρεσείουσας κρίνοντας ως απαράδεκτο το αίτημα αποζημιώσεως.